Id-difiża ta' Stiefnu Imbagħad il-qassis il-kbir qallu: "Minnu dan?" Stiefnu wieġeb: " L-aħwa u missirijieti, isimgħuni. Alla tal-glorja deher lil Abraham missierna, meta dan kien fil-Mesopotamja qabel ma mar joqgħod Ħaran, u qallu, 'Oħroġ minn artek u minn fost niesek u mur fl-art li se nurik jien.' Imbagħad ħareġ mill-art tal-Kaldin u mar joqgħod f'Ħaran. Minn hemm, wara li miet missieru, Alla ġiebu f'din l-art li fiha issa qed toqogħdu intom. Hu ma tah xejn minnha għalih, anqas daqs sieq, imma wiegħdu li jagħtihielu biex tkun tiegħu, u ta' nislu warajh, għalkemm kien għad ma kellu ebda iben. Alla qallu hekk għax nislu kellu jmur jgħix f'art barranija, li fiha kellhom ikunu mjassra u maħqura għal erba' mitt sena. Iżda Alla qallu, 'Imma jien nagħmel ħaqq mill-poplu li jagħmilhom ilsiera tiegħu; imbagħad huma joħorġu u jagħtuni qima f'dan il-post.' U għamel miegħu wkoll il-patt taċ-ċirkonċiżjoni. Hekk Abraham nissel lil Iżakk, u fit-tmien jum wara t-twelid għamillu ċ-ċirkonċiżjoni; l-istess għamel Iżakk lil Ġakobb, u Ġakobb lit-tnax-il patrijarka. "Il-patrijarki ġiethom l-għira għal Ġużeppi, u bigħuh bi lsir għall-Eġittu. Imma Alla kien miegħu; ħelsu mit-taħbit kollu tiegħu u mlieh bl-għerf quddiem il-Fargħun, is-sultan tal-Eġittu, u għamel li dan jieħu tant grazzja miegħu li għamlu gvernatur fuq l-Eġittu u fuq daru kollha. Imbagħad waqa' l-ġuħ fuq l-art kollha tal-Eġittu u ta' Kangħan li ġieb miegħu tbatija kbira, u missirijietna ma sabux x'jieklu. Meta Ġakobb sama' li kien hemm il-qamħ fl-Eġittu, bagħat hemm lil missirijietna, u marru għall-ewwel darba; fit-tieni darba Ġużeppi għarraf lil ħutu min kien, u l-Fargħun sar jaf lil nies Ġużeppi. Imbagħad Ġużeppi bagħat iġib lil Ġakobb missieru u lil qrabatu kollha, li kienu b'kollox ħamsa u sebgħin ruħ. Hekk Ġakobb niżel l-Eġittu, fejn miet, hu u missirijietna. L-iġsma tagħhom ħaduhom Sikem u difnuhom fil-qabar li Abraham kien xtara mingħand ulied Ħamor f'Sikem u ħallashom bi flus tal-fidda. "Meta kien qiegħed joqrob iż-żmien biex isseħħ il-wegħda li Alla kien għamel lil Abraham, il-poplu żdied u kiber fl-Eġittu, sakemm laħaq fl-Eġittu sultan ieħor, li ma kienx jaf b'Ġużeppi. Dan mexa bil-ħażen ta' moħħu mal-ġens tagħna u ħaqar lil missirijietna, u sa ġegħelhom jarmu t-trabi tagħhom biex ma jgħixux aktar. F'dak iż-żmien twieled Mosè, tarbija sabiħa ħafna, u għal tliet xhur rabbewh f'dar missieru. Meta mbagħad kien mitluq barra mid-dar, ħaditu bint il-Fargħun u rabbietu bħal binha. U Mosè trawwem fl-għerf kollu tal-Eġizzjani u sar qawwi fi kliemu u għemilu. "Imbagħad, meta kellu erbgħin sena, ġieħ il-ħsieb li jżur lil ħutu, ulied Iżrael. Hemm ra raġel Eġizzjan jaħqar lil wieħed minnhom u qabeż għalih billi tħallas minn dak li kien qiegħed jaħqru, u qatlu. Mosè ħaseb li ħutu fehmu li Alla kien se jeħlishom permezz tiegħu; iżda huma ma kienu fehmu xejn. L-għada raġa' mar quddiemhom, u ra tnejn minnhom jiġġieldu, u, biex jagħmilhom paċi, qalilhom, 'Irġiel, intom aħwa; għaliex tagħmlu l-ħsara lil xulxin?' Imma dak li kien qiegħed jaħqar lil sieħbu warrbu u qallu, 'Min għamlek kap u mħallef fuqna? Jaqaw trid toqtolni bħalma lbieraħ qtilt lil dak l-Eġizzjan? Malli sama' dan il-kliem Mosè ħarab u mar jgħix bħala barrani fl-art ta' Midjan, fejn kellu żewġt itfal. "Meta kienu għaddew erbgħin sena, kif darba kien fid-deżert tal-muntanja Sinaj, deherlu anġlu f'ħuġġieġa nar qalb l-għollieq. Mosè stagħġeb b'din id-dehra li kellu; imma kif resaq fil-qrib biex jara sewwa, sama' leħen il-Mulej jgħidlu, 'Jiena Alla ta' missirijietek, Alla ta' Abraham, ta' Iżakk u ta' Ġakobb.' Mosè triegħed bil-biża' u ma ssugrax iħares. Qallu mbagħad il-Mulej, 'Neħħi l-qorq minn saqajk, għax il-post fejn qiegħed int hu art qaddisa. Jien stess rajt b'għajnejja t-tbatija tal-poplu tiegħi fl-Eġittu, u smajt l-ilfiq tagħhom; għalhekk ġejt biex neħlishom. Ejja, mela, ħa nibagħtek lejn l-Eġittu.' Dan hu l-istess Mosè li huma kienu ċaħdu meta qalulu, 'Min għamlek kap u mħallef?' Lilu Alla bagħat bħala kap u feddej meta deherlu permezz tal-anġlu li kien deherlu fl-għollieq. Kien hu li ħariġhom 'il barra b'mirakli u sinjali li għamel fl-art tal-Eġittu, fil-Baħar l-Aħmar u fid-deżert għal erbgħin sena. Dan hu Mosè li qal lil ulied Iżrael, 'Alla għad iqajmilkom profeta bħali minn fost ħutkom.' Dan hu li kien mal-ġemgħa fid-deżert, mal-anġlu li kien kellmu fuq il-muntanja Sinaj, u ma' missirijietna; hu, li rċieva kliem il-ħajja biex tah lilna. Imma missirijietna ma ridux jisimgħu minnu, anzi warrbuh, u b'qalbhom reġgħu daru lejn l-Eġittu meta qalu lil Aron, 'Agħmlilna allat, biex jimxu huma quddiemna, għax aħna ma nafux x'sar minnu dan Mosè li ħariġna mill-art tal-Eġittu!' Dak inhar għamlu għoġol u offrew sagrifiċċju lill-idolu; u ferħu b'dak li kienu għamlu b'idejhom. Għalhekk Alla tbiegħed minnhom u rħielhom jaduraw lill-kwiekeb tas-sema, kif hemm miktub fi ktieb il-profeti, 'Qatt offrejtuli vittmi u sagrifiċċji f'dawn l-erbgħin sena fid-deżert, dar Iżrael? Intom erfajtu t-tinda ta' Molok u l-kewkba ta' Refan, alla tagħkom, ix-xbihat li intom għamiltu biex tqimuhom. U jien neżiljakom 'l hemm minn Babilonja.' "It-tinda tax-Xhieda kienet hemm fid-deżert ma' missirijietna, it-tinda li Alla kien ordna lil Mosè u qallu biex jagħmilha fuq il-mudell li kien urieh. Missirijietna, li rċevewha mingħand ta' qabilhom, daħħluha magħhom, huma u Ġożwè, meta ħadu taħt idejhom l-art tal-ġnus li Alla keċċa 'l barra minn quddiemhom. Hemm baqgħet sa żmien David. David, li sab grazzja quddiem Alla, talab li jkun jista' jsib fejn jibni dar għal Alla ta' Ġakobb. Imma kien Salamun li bnihielu d-dar. Madankollu Alla l-Għoli ma jgħammarx fi djar maħduma bl-idejn, kif jgħid il-profeta, 'Is-sema hu t-tron tiegħi, u l-art il-mirfes għal riġlejja. X'dar tistgħu tibnuli, jgħid il-Mulej, jew fejn hu l-post tal-mistrieħ tiegħi? Mhux b'idejja sar dan kollu?' "Ja nies ta' ras iebsa, intom għalaqtu qalbkom u saddejtu widnejkom , u dejjem waqaftulu lill-Ispirtu s-Santu. Kif għamlu missirijietkom, qegħdin tagħmlu intom ukoll. Lil min mill-profeti ma ppersegwitawx missirijietkom? Huma qatlu lil dawk li ħabbru minn qabel il-miġja ta' dak il-Ġust li issa intom stess ittradejtuh u qtiltuh, intom, li rċevejtu l-Liġi minn idejn l-anġli , u ma ħaristuhiex." Stiefnu mħaġġar Meta semgħu dan, ħassew kliemu jinfdilhom qalbhom u bdew jgħażżu snienhom kontra tiegħu. Imma hu, mimli bl-Ispirtu s-Santu u b'għajnejh fis-sema, ra l-glorja ta' Alla u lil Ġesù qiegħed fuq il-lemin ta' Alla. U qal: "Ara, qiegħed nara s-sema miftuħ u lil Bin il-bniedem fil-lemin ta' Alla." U huma nfexxew jgħajtu kemm jifilħu u jsoddu widnejhom. Imbagħad intefgħu fuqu lkoll f'daqqa, kaxkruh 'il barra mill-belt u qabdu jħaġġruh. Ix-xhieda qiegħdu ħwejjiġhom f'riġlejn żagħżugħ jismu Sawl. Lil Stiefnu qabdu jħaġġruh huwa u jitlob u jgħid: "Mulej Ġesù, ilqa' r-ruħ tiegħi." Imbagħad niżel għarkubbtejh u għajjat b'leħen għoli: "Mulej, tgħoddhulhomx dan id-dnub." U kif qal hekk, miet.